b'\n_START_ARTICLE_\nCeltic Frost\n_START_SECTION_\nHellhammer i formaci\xc3\xb3 de Celtic Frost (1984\xe2\x80\x9385)\n_START_PARAGRAPH_\nEl primer frontmant de Celtic Frost, el guitarrista i cantant Tom Gabriel Fischer, alias Tom Warrior, havia creat amb el baixista Steve Warrior una de les primeres bandes de metall extrem, Hellhammer, l\'any 1981. Steve va ser reempla\xc3\xa7at m\xc3\xa9s tard per Martin Eric Ain. La banda va aconseguir una certa anomenada internacional i va fitxar per Noise Records a Alemanya, amb qu\xc3\xa8 van enregistrar el primer EP, Apocalyptic Raids, el mar\xc3\xa7 del 1984. La cr\xc3\xadtica especialitzada no era gaire falaguera amb el grup i, al capdavall, nom\xc3\xa9s van rebre ressenyes "miserables", segons Warrior._NEWLINE_El 1984 Hellhammer es va dissoldre. Fischer i Ain amb el bateria d\'estudi Stephen Priestly es van reagrupar com a Celtic Frost. El mini LP debut de 1984, Morbid Tales, va ser un \xc3\xa8xit a l\'escena underground, i aix\xc3\xad van preparar la primera gira, que va passar per Alemanya i \xc3\x80ustria. Tot seguit van fer l\'EP Emperor\'s Return. Tots dos treballs es poden trobar ara en un sol CD.\n_START_SECTION_\nAnys 1985\xe2\x80\x9387\n_START_PARAGRAPH_\nTo Mega Therion (1985) \xc3\xa9s un dels seus \xc3\xa0lbums m\xc3\xa9s influents; Ain no hi va tocar el baix, sin\xc3\xb3 Dominic Steiner. La imatge de portada, de H.R. Giger, es diu Satan I. El disc va marcar el desenvolupament del death metal i del black. Ain va tornar despr\xc3\xa9s que es publiqu\xc3\xa9s l\'\xc3\xa0lbum._NEWLINE_El 1987 van publicar Into the Pandemonium, un treball m\xc3\xa9s variat que la resta del de Celtic Frost, amb versions d\'altres grups, can\xc3\xa7ons d\'amor, sonoritats de m\xc3\xbasica industrial i una pe\xc3\xa7a en qu\xc3\xa8 canta una dona. Aquest \xc3\xa0lbum va cimentar el terme d\'avant-garde metal de finals dels 80 i va significar tamb\xc3\xa9 l\'allunyament de l\'estil de metall extrem pel qual s\'havien fet coneguts, tot i que encara mantenien els elements simf\xc3\xb2nics anteriors. L\'\xc3\xa0lbum t\xc3\xa9 un estil m\xc3\xa9s de heavy metal cl\xc3\xa0ssic i elements d\'altres g\xc3\xa8neres molt variats, per\xc3\xb2 amb tot conserven alguns trets de black metal, com ara les veus de Tom Warrior i alguns riffs d\'estil thrasher._NEWLINE_Durant aquest temps Celtic Frost van ser pioners en l\'escena underground del metal, amb grups com Venom i Bathory, tot i que Celtic Frost eren molt m\xc3\xa9s experimentals, per la qual cosa els cr\xc3\xadtics sovint els han etiquetat com a m\xc3\xbasics d\'avant-garde metal.\n_START_SECTION_\nCanvis estil\xc3\xadstics, lluites internes i primera dissoluci\xc3\xb3 (1987\xe2\x80\x9393)\n_START_PARAGRAPH_\nDespr\xc3\xa9s de la gira nord-americana, durant la qual Ron Marks es va afegir a la banda com a segon guitarrista, hi va haver problemes financers i tensions personals entre els membres de la banda, unes relacions malaltisses que van menar a la dissoluci\xc3\xb3 de Celtic Frost. Sis mesos m\xc3\xa9s tard, Warrior va decidir reformar la banda amb la tornada de Stephem Priestly a la bateria, Oliver Amberg a la guitarra i Curt Victor Bryant al baix. L\'\xc3\xa0lbum que en va sortir, Cold Lake, va decebre els fans anteriors per\xc3\xb2 va obtenir \xc3\xa8xit al mercat nord-americ\xc3\xa0. Bryant va fer fora Amberg i va tornar Ron Marks, antic guitarrista als directes, per enregistrar Vanity/Nemesis l\'any 1990. El canvi m\xc3\xa9s significatiu, en tot cas, va ser la tornada del baixista Martin Eric Ain i l\'afegit\xc3\xb3 de Gypsy Jones a la guitarra. Tanmateix, la reputaci\xc3\xb3 de Celtic Frost no es va recuperar completament._NEWLINE_El seg\xc3\xbcent treball va ser Parched with Thirst Am I and Dying, una col\xc2\xb7lecci\xc3\xb3 de gravacions rares publicada l\'any 1992. El t\xc3\xadtol de la compilaci\xc3\xb3 estava inspirat en una preg\xc3\xa0ria romana antiga. El disc aplegava material no publicat encara, versions de ca\xc3\xa7ons antigues i altres versions._NEWLINE_Un disc final, titulat Under Apollyon\'s Sun, no va aconseguir mai aquest t\xc3\xadtol, tot i que Fischer va cofundar una nova banda anomenada Apollyon Sun.\n_START_SECTION_\nPostruptura (1993\xe2\x80\x932001)\n_START_PARAGRAPH_\nAmb Apollyon Sun, Fischer, juntament amb Erol Unala a les guitarres, va enregistrar l\'EP God Leaves (And Dies) i un LP, Sub. Aquest grup, malgrat que estava inspirat en la m\xc3\xbasica de Celtic Frost, es considera un projecte d\'industrial metal. Durant aquest per\xc3\xadode Fischer tamb\xc3\xa9 va publicar un llibre autobiogr\xc3\xa0fic, Are you morbid?, l\'any 2000.\n_START_SECTION_\nReuni\xc3\xb3 (2001\xe2\x80\x9308)\n_START_PARAGRAPH_\nA finals del 2001, Fischer i Ain van tornar a compondre m\xc3\xbasica plegats, amb Unala a la guitarra, i, cap a finals del 2002, tamb\xc3\xa9 amb Franco Sesa, bateria su\xc3\xads conegut pel grup Inverted Cross. Volien gravar un nou disc molt fosc i dur; el projecte, per\xc3\xb2, es va allargar m\xc3\xa9s del que es preveia, tot i que finalment va sortir a la llum el 2006 amb el nom de Monotheist. Fischer i Ain consideraven el disc el m\xc3\xa9s obscur de Celtic Frost fins aleshores, que conjuminava les aures musicals de To Mega Therion i Into the Pandemonium._NEWLINE_Aquest disc, el set\xc3\xa8 de Celtic Frost, va ser autofinan\xc3\xa7at per la discogr\xc3\xa0fica pr\xc3\xb2pia Prowling Death Records i impr\xc3\xa8s per Diktatur des Kapitals. Prowling Death havia estat un segell creat per publicar els treballs de Hellhammer. La producci\xc3\xb3 del disc tamb\xc3\xa9 va anar a c\xc3\xa0rrec de Celtic Frost, juntament amb Peter T\xc3\xa4gtgren (de Bloodbath, Hypocrisy i Pain) i mesclat per Fischer i Ain. Despr\xc3\xa9s, Celtic Frost i Prowling Death Records van establir una llic\xc3\xa8ncia comercial amb Century Media, amb la qual es va publicar el 30 de maig del 2006._NEWLINE_Un dia abans havia comen\xc3\xa7at la gira m\xc3\xa9s extensa de la banda, "Monotheist Tour", arreu d\'Europa i nord-am\xc3\xa8rica. El 2007 van anar al Jap\xc3\xb3 i van continuar la gira arreu del m\xc3\xb3n. Als concerts tocaven amb un guitarrista addicional, primer amb Anders Odden, m\xc3\xa9s tard amb V Santura._NEWLINE_El 2007 van comen\xc3\xa7ar a compondre material nou amb vistes a publicar-lo el 2008, per\xc3\xb2 Celtic Frost va anunciar una segona ruptura el setembre del 2008. Els darrers concerts del grup van ser a M\xc3\xa8xic el 12 i 13 d\'octubre del 2007.\n_START_SECTION_\nTrencament definitiu i Triptykon (2008\xe2\x80\x93act.)\n_START_PARAGRAPH_\nFischer va explicar que plegava de Celtic Frost el 9 d\'abril del 2008 amb un anunci al web oficial de la banda; el motiu eren raons personals. Ain defensava que el grup encara era viu, tot i que en coma, i que no gravaria ni faria m\xc3\xa9s concerts. Fischer se\'n va anar a la nova banda Triptykon, en qu\xc3\xa8 hi participava el guitarrista V Santura, el bateria original de Celtic Frost Reed St. Mark i el baixista Vanja Slajh. Segons Fischer, Triptykon seguia una l\xc3\xadnia semblant a la de Celtic Frost a Monotheist._NEWLINE_El 9 de setembre del 2008 Martin Eric Ain i Tom Gabriel van confirmar al web oficial de Celtic Frost que la banda havia decidit plegar veles definitivament.\n_START_SECTION_\nG\xc3\xa8nere de metal\n_START_PARAGRAPH_\nEl g\xc3\xa8nere de metal exacte de Celtic Frost ha estat un tema de debat. Al comen\xc3\xa7ament, se\'ls classificav com a banda de thrash metal, black metal o fins i tot death metal. Al final de la seva carrera se\'ls considerava com a banda de doom metal i gothic metal. L\'experimentaci\xc3\xb3 en \xc3\xa0lbums com Into the Pandemonium va fer que alguns periodistes descriguessin el seu estil d\'avant-garde metal.'